Yugoimport SDPR

Yugoimport–SDPR (serb dilində: Југоимпорт–СДПР, rom: Jugoimport–SDPR) Serbiyaada dövlətə məxsus silah istehsalçısı, eləcə də müdafiə ilə bağlı avadanlıqların idxalı və ixracı üzrə vasitəçi şirkətdir. Şirkətin baş ofisi Belqradda, istehsal müəssisələri isə Velika Plana, Kuršumlija, Uzići və Pančevo şəhərlərində yerləşir.

 Tarix 

Şirkət 1949-cu ildə Yuqoslaviyanın Baş Naziri İosip Broz Titonun fərmanı ilə yaradılmış və əsas məqsədi yerli hərbi sənayenin ehtiyacları üçün ehtiyat hissələr və xammal idxal etmək idi. Zaman keçdikcə yerli istehsal daxili bazarın tələbatını üstələmiş və bundan sonra da, Yugoimport xarici bazarlara yönəlməyə başlamışdır. Yugoimport 1953-cü ildən silah ixracına başlamışdır. 1974-cü ildə qəbul edilmiş olan dövlət qərarı ilə silahların idxalı və ixracı ilə bağlı işlər Yugoimportun da iştirak etdiyi yeni yaradılmış Satınalmalar üzrə Federal İdarə (Savezni direktorat za nabavke) çərçivəsində mərkəzləşdirilmişdir.

Bir neçə yenidənqurma prosesindən sonra Yugoimport-SDPR tam dövlət şirkətinə çevrilmişdir. Şirkət öz tarixi ərzində silah, avadanlıq və texnologiya ticarəti vasitəsilə təqribən 22 milyard dollarlıq biznes balansı yaratmışdır.

 Silahların idxalı və ixracı 

Şirkət müdafiə avadanlığının idxalı və ixracı, eləcə də texnologiya transferləri sahəsində Serbiya hökumətini və Serbiya hərbi-sənaye kompleksinin nümayəndəsi olan yeganə vasitəçi şirkətdir (məsələn, M-87 Oganj RYAS üçün İraq, qumbaraatanlar üçün Azərbaycan, kiçik çaplı döyüş sursatları üçün Hindistan və Əlcəzair kimi xarici müştərilərə istehsal lisenziyaları satılması).

 Mühəndislik 

Yugoimport, Səddam Hüseyn rejimi dövründə İraq üçün hava limanları, xəstəxanalar, komanda məntəqələri daxil olmaqla dünyanın bir çox ölkəsində bir çox hərbi və mülki obyektlər tikmişdir.

Şirkət mühəndislik işlərini PMC Inženjering və Atera plus törəmə şirkətləri vasitəsilə həyata keçirdir.

 İstinadlar 

Kateqoriya:Serbiya şirkətləri